9. schôdza NR SR - 8.deň - A. dopoludnia
Dátum: 2024-02-13
Poslanec: Viskupič, Marián (SaS)
Druh vystúpenia: Vystúpenie v rozprave

16. Ďakujem pekne za slovo. Vážený pán predsedajúci, vážený pán minister, ctené kolegyne, kolegovia, vládny návrh zákona, ktorým sa mení a dopĺňa zákon č. 18/1996 o cenách, ak sa pozrieme na text, ktorý bol v prvom čítaní, môžeme si povedať, okej, ministerstvo financií a ministerstvo dopravy si zmysluplne prenášajú kompetenciu kontroly cien nájmu pri bytoch postavených z verejných zdrojov a upravujú pár zastaralých pojmov. Človek by povedal, okej, poďme ďalej, nie je čo diskutovať. Posudzovanie vplyvov na štátny rozpočet i na podnikateľské prostredie v tomto návrhu hovorilo jasne: žiadne vplyvy. Situácia sa však diametrálne zmení, alebo zmenila, ak sa pozrieme na pozmeňujúci návrh, ktorý bol podaný na výbore pre financie a rozpočet. Tu končí zdravý rozum a začína komunizmus. Vláda chce kontrolovať a v podstate stanovovať ceny potravín. Ja si dovolím odcitovať asi tri body zo samotného pozmeňujúceho návrhu, bod 16 v § 20 ods. 2 písm. p) znie: "p) zabezpečuje zriadenie webového sídla na účel informovania o plnení úloh podľa tohto zákona"; 17 v § 20 ods. 2 sa dopĺňa písmenom q), ktoré znie: "q) získava informácie vrátane osobných údajov z informačných systémov finančnej správy na plnenie úloh podľa tohto zákona"; v bodoch 15 až 17 sa navrhujú... dobre, to nemusíme, každopádne teda ide o vytvorenie cenového informačného systému, ktorý bude sledovať a zverejňovať cenový vývoj napríklad vybraných druhov potravín, hovorí teda odôvodnenie. Ďalej v čl. I doterajší bod 16, doterajší bod znie... chcú zasa asi, stačí povedať, že doplnenie odôvodnenia, doplnenie doterajšej úpravy § 20 ods. 11 sa navrhuje z dôvodu potreby úpravy kompetencie Slovenskej obchodnej inšpekcie. Navrhovaná úprava spresňuje kompetencie SOI-ky v oblasti výkonu cenovej kontroly potravín a prinavracia do stavu ku 30. 4. 2019, kedy bola SOI oprávnená vykonávať cenové kontroly aj v tejto oblasti. Od 1. 5. 2019 bola pozícia cenového orgánu v oblasti potravín zverená osobitnému cenovému orgánu, ministerstvu pôdohospodárstva a rozvoja vidieka. No, každopádne na základe tohto návrhu bude SOI-ka môcť opätovne plnohodnotne vykonávať cenovú kontrolu v oblasti maloobchodného predaja výrobkov vrátane potravín a poskytovania služieb konečnému spotrebiteľovi. Zároveň zostáva zachovaná aj kompetencia Ministerstva pôdohospodárstva a rozvoja vidieka Slovenskej republiky, ktorému v oblasti potravín okrem cenovej kontroly a uskutočňovania konania vo veciach porušenia cenovej disciplíny patrí aj kompetencia určovať rozsah cenovej evidencie a zásad cenovej kontroly v celej potravinovej vertikále, ako aj oprávnenie na účely § 12 ods. 3 druhej vety ustanoviť všeobecne záväzným právnym predpisom pre oblasť cien vybraných potravín rozsah, spôsob ustanovenia a ostatné podrobnosti nevyhnutné pre určenie ekonomicky oprávnených nákladov u predávajúceho, ktorý predáva kupujúcemu vo výhodnejšom hospodárskom balení. Čo teda znamená tento pozmeňujúci návrh alebo tieto body z pozmeňujúceho návrhu? No v prvom rade, v skratke, znamená novú byrokraciu, ktorá nikomu nepomôže. Nikomu. Znamená to nových zamestnancov, ktorí budú vykonávať nezmyselnú prácu, ktorá ľuďom nijak nepomôže, ale všetci alebo všetkých týchto ľudí zaplatíme z našich daní. Čo to pre tú Slovenskú obchodnú inšpekciu znamená? Znamená to toľko, že ono tých ľudí bolo asi tristo, po tej zmene, ktorá bola v roku 2019, kde teda prišlo k zníženiu cenovej, cenových týchto kontrol a k zníženiu byrokracie, asi dvesto ľudí proste odišlo, resp. teda možno ich presunuli niekam inam, ale nie, neboli na toto potrebné. Čiže teraz minimálne dvesto nových zamestnancov z našich daní, z verejných zdrojov bude znovu robiť prácu, ktorá ale fakt k ničomu nevedie. To je teda jeden pohľad. My občania si to zaplatíme na tom, že zasa bude viacej zamestnancov štátu, ktorí budú robiť nezmyselnú byrokraciu. Zároveň, a to teda znovu upozorňujem, že pôvodne zákon hovoril o žiadnych vplyvoch na podnikateľské prostredie, no tak presne toto bude mať negatívny vplyv na podnikateľské prostredie, bude to znamenať jeho zhoršenie, pretože keď táto nová tlupa štátnych kontrolórov príde ku predajcom potravín, jednoducho nejaký zamestnanec sa im bude musieť venovať, nejaký zamestnanec im, samozrejme, bude musieť pripraviť požadované údaje, ale aj týchto zamestnancov tentokrát, áno, aj tých potravinárskych reťazcov alebo teda akýchkoľvek potravín, zasa ich vo finále zaplatíme my občania, pretože sú to pre tie firmy dodatočné náklady, ktoré si, samozrejme, prenesú do cien svojich produktov. Teda realita je, že tento zákon má negatívny vplyv na verejné financie a má aj negatívny vplyv na podnikateľské prostredie. V podstate, keď to teda trošku možno preženiem, pôvodne predloženými tabuľkami vplyvov nás jednoducho predkladateľ zaviedol, povedzme, že je to malá účelová lož. Tá najväčšia lož, s ktorou sem teda tentokrát minister financií prišiel, je, že teda pán minister týmto návrhom zákona, alebo teda hlavne tým pozmeňovákom hovorí, že štát dokáže regulovať, ergo znížiť ceny potravín. Toto jednoducho nie je v schopnostiach, v silách štátu. Som presvedčený, že práve predložený návrh situáciu, ako som povedal, ešte zhorší, a tento zákon je typický zákon, ktorý by bolo lepšie neprijať. Jednoducho všetkým viac pomôže, koaliční kolegovia, ak tento zákon táto snemovňa odmietne a pošle ho do zabudnutia, alebo pre koaličných kolegov možno, možno menej odvážne riešenie, ktoré ale tiež by reálne pomohlo, by bolo neschváliť spoločnú správu, keďže pôvodný zákon v tom pôvodnom znení neprináša zásadné škody. Ja by som si dovolil znovu sa obrátiť na koaličných kolegov, ak chcete reálne ľuďom pomôcť s cenami potravín, a áno, tie ceny potravín boli v poslednom období veľmi vysoké a rástli, to je fakt, toto, to nijak nespochybňujem, tak jednoducho treba sa zamerať na, na riešenia, ktoré môžu reálne pomôcť. Ja by som si dovolil, ak stihnem, aspoň, aspoň tri spomenúť. No, prvý bod, ktorý teda má reálny dosah na znížene cien potravín, je zvýšenie konkurencie, a teda zmenšenie dominancie pár veľkých hráčov. Tu skutočne štát môže pomôcť. Vnímame reťazec, poľský reťazec Biedronka, chce prísť na náš trh. Možno by ministerstvo hospodárstva mohlo hľadať nejakých ďalších potenciálnych hráčov v potravinárskom sektore, ktorí by mohli prísť. Čiže toto je jedna z možností štátu. Áno, dlhodobejšia, nuž ale keď sa nezačne, ani sa neskončí a ani to, potom nie sú žiadne výsledky. Takže tuto môže štát pomôcť. Ďalšia možnosť je zlepšenie podnikateľského prostredia, práve opačne, to, čo sa ide diať, znížením nákladov na byrokraciu všetkého typu. Ja si myslím, že stačí sa spýtať samotných potravinárov. Treba vnímať to, že my sme oproti všetkým ostatným okolitým krajinám menší trh, zároveň keby sme hneď mali rovnako tej byrokracie ako Poľsko, Maďarsko, Česko, tak to množstvo byrokracie sa vlastne prenáša do menšieho množstva produktov, keďže máme menej zákazníkov, a už len tým majú tie potraviny tendenciu byť drahšie. To znamená, my musíme hľadať cesty, ako mať menej byrokracie než naše, naši susedia, než okolité krajiny. Takže toto je zasa vec, kde môže aj ministerstvo financií, ale vôbec vláda, kde by mohla pomôcť. No a potom je tu ešte ďalšia vec, možno poznáte, kolegovia, pojem potravinové púšte a deje sa vlastne to, že špeciálne v menších obciach pomaly zanikajú tie miestne potraviny, ktoré tam či už proste nejaký podnikateľ, ktorý mal dve-tri v dvoch-troch dedinách, alebo teda samotný, ktorý mal len jednu, akokoľvek, tieto potraviny pomaličky zanikajú, je kopu menších obcí, kde teda ľudia majú zhoršený prístup vôbec k potravinám, ale, a o tom vlastne to je, to, samozrejme, zasa len pridáva na tej sile tým veľkým, veľkým predajcom. Takže ak by vláda chcela zasa nejak pomôcť, tak by asi zo všetkého najviac pomohlo nejaké zjednodušenie pravidiel a byrokracie práve pri takýchto nejakých malých dedinských potravinách a zároveň teda by to malo vplyv aj na cenu. Z týchto dôvodov budeme, strana SaS, hlasovať proti a fakt v dobrom vyzývam koaličných poslancov, aby sa pozreli na ten zákon a aby hľadali cestu, ako skutočne pomôcť ľuďom. V tomto konkrétnom prípade, v tomto konkrétnom zákone najviac vieme ľuďom pomôcť tak, že za tento zákon nebudeme hlasovať, a tým pádom sa nestane platným a účinným. To v tomto momente je najlepšia pomoc občanom Slovenska, akú vieme spraviť. Ďakujem pekne za pozornosť.